中環有兩條食街，即史丹利街與威靈頓街。史丹利街較短，由德己立街去到嘉咸街，特色係街頭之陸羽茶室、一樂燒鵝、新同樂魚翅，及陸羽對面之一幢小型銀座式商廈，幾乎每層都係食肆。一樓「山下鐵板燒」最為高檔，每日中午，中環人就在商廈地下排隊搭𨋢上去食飯；行到街尾，以目前香港罕見嘅大牌檔最有特色。
威靈頓街喺雲咸街高點，一路落斜、上斜、落斜，至與皇后大道中匯合為止，如果一路行一路睇手機，好容易仆親。此街嘅食店更多，數不勝數，上中下價錢與最貴嘅漢堡包都有，最有名氣嘅自不然係近街頭嘅鏞記酒家及翠華茶餐廳，近街尾嘅蓮香樓，街中間嘅麥奀記雲吞麵與豚王拉麵。翠華茶餐廳行上啲亦有一間銀座式食肆商廈，不讓史丹利嗰間專美，照樣在中午時分有食客在街上排隊入內搭𨋢，上面有一間賣海南雞飯，左丁山食過，覺得水準超過翠華之「秘製海南雞」。